
Entre brandas e inverneiras: refuxiados e guerra 
civil na fronteira entre Ourense e Portugal 


Ángel Rodríguez Gallardo 
IES Pazo de Mercé 


Contexto xeográfico 

O noso interés céntrase no movemento de refuxiados españois 
nunha zona depauperada e illada configurada polas serras portu- 
guesas fronteirizas de Laboreiro, Peneda e Soajo, que pertenecen 
aos concellos de Melgago e Arcos de Valdevez, e que rodean a vila 
de Castro Laboreiro. O hábitat rural desta freguesía, sumamente 
disperso, con numerosas pequenas aldeas, algunhas delas estable- 
cidas nas vertentes altas das serras e outras nos vales, permitiu o 
desenvolvemento dun sistema económico agro-pastoril arraizado 
ao longo dos séculos, sustentado no pastoreo das vezeiras de 
ovellas, cabras e vacas. Durante o inverno, o gando, tras enviarse ós 
prados das aldeas, regresaba todos os días ás cortes; na primavera 
e no verán, permanecían na serra, obrigando ós vezeiros a subir e 
baixar os montes para asegurar o pastoreo e a defensa dos animais 
contra os lobos. Estes movementos de gando articularán as formas 
de poboamento e ocupación do chan, determinando a configura- 
ción das inverneiras e brandas nas freguesías de Castro Laboreiro, 
Gavieira e Soajo 1 . 

Na freguesía de Castro Laboreiro existen 44 poboacións, entre 
inverneiras, brandas e lugares fixos. As brandas 2 sitúanse nas altas 
planicies do norte, entre 1100 e 1150 metros de altitude: son serras 
altas de monte baixo onde se cultiva o centeo e a pataca en leiras 
con valados de pedras soltas. Ao longo do curso medio dos ríos 
atópanse os lugares fixos 3 , con abundancia de pastos, entre os 950 e 
os 1050 metros. Máis abaixo, nos vales, en zonas moi irregulares, 
entre 700 e 800 metros, están as inverneiras 4 , pequenos terreos con 
plantacións de leguminosas e millo, abundantes en pastos, carba- 
llos e álamos. 

Aínda hoxe existen brandas e invemeiras e as migracións entre 
ambos poboados séguense producindo. Ata hai pouco estes move- 
mentos envolvían a todas as familias e a totalidade dos seus 
membros, pero na actualidade as inverneiras progresivamente 
veñen perdendo a súa importancia en favor das brandas como 

lugares de permanencia máis duradeira. Estes desprazamentos de 
poboación foron aproveitados polos fuxidos da guerra civil para 
librarense da presión policial. 

A guerra civil e Portugal 

Como resposta inmediata á sublevación dos militares asen- 
tados en territorio galego en apoio do xeneral Franco o 20 de xullo 
de 1936, moitos galegos decidiron fuxir a Portugal, pero coa vista 
posta en regresar ós seus lugares de orixe, pois consideraban que a 
situación era puramente transitoria. Entre eles, eran maioritarios os 
militantes antifascistas que escapaban da onda represiva que 
Tuñón de Lara denominara fascismo agrario ; outros, sen embargo, 
desertaron directamente do recrutamento militar obrigatorio que 
os empurraba a un enfrentamento bélico que rexeitaban. As 
comarcas portuguesas limítrofes con Ourense acolleron a boa parte 
destes refuxiados galegos, e, de feito, de Ourense desertaría un 
número significativo de soldados do frente franquista 5 . A meirande 
parte destes fuxidos son homes aillados, que, aínda que trataron de 
facer vida normal, víronse a maioría na obriga de manterse na clan- 
destinidade ante a presión das forzas represivas, representadas 
polas forzas policiais, a Falanxe e o baixo clero. O non producirse 
unha saída racional e pacífica, o número de fuxidos foi cuantitati- 
vamente moi alto. 

Emilio Grandío (2002: 1000-1002) establece catro vías de fuxida 
para os cidadáns galegos progresistas: 

► Agacharse nos seus domicilios ou noutros espacios, despra- 

zándose de casa en casa ata conseguir unha saída segura. 

► Esconderse no monte. 

► Integrarse na Falanxe ou no exército, nalgúns casos recon- 

vertíndose en perseguidores ou delatores. 

► Fuxir por vía terrestre cara a Asturias-Lugo ou Portugal, ou 

por vía marítima a Portugal ou Francia. 

Moitos galegos, especialmente do sur, encontraron en Portugal 
a salvación ao terror desatado en Galicia, pero tamén un paso inter- 
medio para marchar ó exilio -tras pasar por Porto ou Lisboa- cara 
ós países latinoamericanos. A situación no país veciño, sen 
embargo, non era fácil para os que fuxían da violencia franquista, 
xa que, dado o agrado co que o réxime político salazarista contem- 
plou o derrumbamento da República española, aqueles víronse 
sometidos a presión da policía portuguesa que empezou axiña a 
entregar os refuxiados españois ás autoridades franquistas. Por iso. 

Portugal funcionou na práctica como o mellor aliado dos suble- 
vados, mesmo entre xullo e decembro de 1936, malia que a indefi- 
nición do conflicto non permitía aventurar vaticinios respecto do 
seu futuro 6 . En realidade, Salazar e a dereita radical que integraba o 
grupo de apoio á dictadura fomentaron un clima de histeria anti- 
vermella que agravou a represión interna contra a oposición, e 
contra o PCP en particular, reflectida no aumento do número de 
encarceramentos por motivos políticos no periodo da guerra civil 
española 7 . 

Á crispación xeral do Estado Novo portugués que acompaña ó 
inicio da guerra civil española, únese a lamentable situación econó- 
mica que vive a poboación no norte de Portugal e o efecto sociopo- 
lítico que provocara o triunfo nas eleccións españolas de febreiro de 
1936 da Fronte Popular. Así, gobernador civil de Viana do Castelo, 
en oficio urxente, diríxese ó comandante da Policia de Seguranca 
Publica desa cidade para que realice as investigacións pertinentes 
sobre os rumores que corren sobre algúns socios do Viana Taurino- 
Club que "permitiram entregar-se a ruidosas manifestacóes de 
carácter politico a proposito das recentes eleicóes espanholas, por 
ventura com desagrado se náo com reprovacáo doutros dignos 
socios que frequentam a mesma agremiacáo estrictamente dentro 
dos fins para que foi creada" 8 . Un par de meses despois, o gober- 
nador do mesmo distrito envía un oficio ó Ministro do Interior con 
información sobre a revolta de "alguns millares de pessoas" 
ocurrida en certos pobos de algunhas freguesías de Valenca do 
Minho 9 , contra a fiscalización que ía exercer un axente da Comissáo 
de Viticultura do Ministerio da Agricultura 10 . A revolta foi repri- 
mida "com decisáo e energia", xa que as autoridades portuguesas 
eran conscientes de que o momento e as circunstancias así o 
esixían, ao comprobar os comentarios que se facían "nas regióes 
fronteirigas espanholas" de "que éstes tumultos eram o início 
duma convulsáo social no nosso paiz". 

A preocupación das autoridades do Ministerio do Interior 
portugués 11 coa situación bélica española, a través dos goberna- 
dores civís, fai que se poña en marcha un máis férreo control do 
sistema de rexistro de estranxeiros destinando un libro exclusiva- 
mente para esa fin, baixo un modelo establecido 12 , xa que "a gravi- 
dade do momento actual, que exige de tódas las autoridades do 
país uma íntima colaboracáo, principalmente no que respeita á 
vigiláncia a exercer sobre todos os elementos estrangeiros que 
procuren aceitar-se em Portugal e aquí desenvolver a sua accáo 
perturbadora". Trátase con esta acción de cambiar unha inercia que 
preocupaba ás autoridades e que permitía que os estranxeiros 
circulasen libremente polo país, sen manter un control sobre os 

residentes nos concellos, para o cal as Brigadas Móviles da PVDE 
foron percorrendo concello a concello, desde decembro de 1936, 
para asegurarse de que se ía executando este rexistro ou para 
orientar sobre o seu correcto cumprimento. Pero por abril de 1937 
as autoridades constatan, a traves dos informes desas Brigadas, "o 
estado caótico en que na maioria das Administracóes se encontrou 
éste servico, e em muitos, os registos sao feitos en folhas soltas de 
papel almago, em ordem de espécie alguma. Uma perfeita 
confusao, e o que é mais grave, uma ausencia completa de fiscali- 
zagáo". Esa preocupación responde á coxuntura internacional e 
interna, "em que se torna necessário conjugar todos os esforcos 
para evitar o alastramento do mal que, infelismente, conturba os 
nossos vizinhos e nos é dado presenciar bem de parte". A composi- 
ción dese libro, que en illtima instancia quedaba baixo a responsa- 
bilidade dos regedores das freguesías, buscaba, pois, realizar unha 
vixilancia efectiva sobre tódolos estranxeiros, residentes ou de paso 
en cada concello, co control detallado das autorizacións de resi- 
dencia concedidas 13 . 

Sen embargo, malia as dificultades que o avance da guerra 
civil en España supoñía para a entrada de refuxiados políticos en 
Portugal, en ocasións esa norma ten que saltarse por razóns de 
máis peso. Así, o 24 de agosto de 1936, un mes despois de iniciada 
a guerra -aínda que tamén ocurrirá en anos posteriores-, un oficio 
do administrador do concello de Arcos de Valdevez solicita ó 
gobernador de Viana de Castelo que deixen entrar polos postos 
fronteirizos de Lindoso e Moncao ás mulleres que van á romería de 
Nosa Senhora da Peneda que se celebra o 8 de setembro, porque 
tenden a deixar esmolas que permiten manter o asilo de inválidos 
de Nosa Senhora da Peneda 14 . 

En realidade, xa antes de iniciada a guerra civil española, 
complicárase o paso polos postos fronteirizos, facendo que os 
administradores dos concellos se dirixiran ó Ministro do Interior na 
procura de solucións axeitadas á situación, xa que resultaba nece- 
sario aquel tránsito continuo entre galegos e portugueses que 
posuían propiedades indistintamente en ámbolos dous países, e 
que precisaban proceder ó arranxo das mesmas ou apacentar o 
gando en calquera dos dous territorios. Así mesmo, ó igual que 
moitos portugueses traballaban os campos españois como xorna- 
leiros durante gran parte do ano, o que lles permitía mellorar as 
súas economías, moitos españois acudían ás feiras portuguesas co 
que supoñía de vantaxe para o comercio portugués. Ademais, as 
peixeiras portuguesas acudían ás lonxas galegas a comprar o peixe, 
que constituía un dos alimentos básicos das mesas dos fogares 
destes territorios fronteirizos. As dificultades para pasar a fronteira 

colocaba a toda esta xente en circunstancias lamentables, xa que 
non podían continuar realizando a súa actividade profesional e, 
por tanto, non podían manter os seus habituais modos de vida. 
Tanto é así, que o administrador do concelho de Melgaco expón ó 
Ministro do Interior que resulta "de extrema necessidade, manter- 
se o intercambio entre os povos raianos", polo que parece natural 
que lle sexa permitida "a passagem de fronteira a todas as pessoas 
que, sendo conhecidas, se verifique náo advir dessa permissáo 
qualquer inconveniente" 15 . Sen embargo, finalizada a guerra civil 
española, o gobernador civil de Viana do Castelo aínda amosa a 
súa preocupación ante a presencia de vendedores ambulantes 
españois, polo que regulará a concesión de licencias que atenúe a 
súa concorrencia 16 . 

Se ben en boa parte da fronteira galego-portuguesa tíñanse 
establecido postos de vixilancia intemacional da PVDE, tratando de 
evitar que os grupos de oposición ó Goberno de Salazar tiveran 
puntos de apoio, este corpo de seguridade tivo que loitar cunha 
evidente escaseza de medios humanos, á que sumaban frecuentes 
carencias loxísticas, técnicas e operativas. A estes problemas engadí- 
anse deficiencias nos métodos de traballo, que non se basaban 
moitas veces en investígacións sistematicamente conducidas, senón 
máis ben na "intuición" de cada xefe de posto. Así, no referido á 
entrada ós estranxeiros no país, as sospeitas basadas en impresións 
persoais podían motivar tanto a retirada do pasaporte como o 
acceso o seu lugar de destino. Nos postos fronteirizos, as listas que 
se realizaban sobre persoas ou automóbiles posuían un carácter 
penal e nunca político, centradas en estranxeiros expulsados, pero 
en ningún caso controlaban aqueles que, esgrimindo ou aparen- 
tando unha boa posición social -turistas, comerciantes, industriais, 
homes de negocios ou outíos profesionais-, podían sortear "legal- 
mente" o contíol da policía de fronteira. Sen embargo, a guerra civil 
española provocou a mellora do Servicio de Fiscalización e 
Fronteiras, conseguindo evitar a infiltración dun gran número de 
estranxeiros que buscaban refuxio polítíco en Portugal. 

De feito, a PVDE, a través do Servicio de Catastro de Estranxei- 
ros, recibirá a facultade de emitir pasaportes e visados. A súa 
sección Internacional fiscalizará as entradas e saídas nas fronteiras, 
e controlará os movimentos e as actividades dos estranxeiros, tanto 
en tránsito como autorizados a residir en territorio portugués, 
especialmente a partir da guerra civil española, procurando conse- 
guir datos sobre o paradoiro e as ocupacións dos estranxeiros resi- 
dentes, cun obxectívo claramente polítíco. 

A rede rexional e local da PVDE era débil e incapaz de propor- 
cionar un control amplo e permanente en todo o territorio nacional. 

En 1933, no norte, na área de comunicación con Galicia, os postos 
eran numerosos e próximos entre sí -frente a outras áreas máis 
extensas- asegurando unha boa cobertura 17 , o que se relacionaría, 
polo menos en parte, coa preocupación de evitar que os revirallistas 
portugueses tiveran naquela rexión española un punto de apoio 
para os seus movimentos. No período entre 1936 e 1939 a rede poli- 
cial aumentou, pero, en xeral, a rede rexional e local era diminuta e 
manifestamente insuficiente para una vixilancia continua en todo o 
país, así como o número de axentes efectivos era igualmente limi- 
tado. De feito, había núcleos cun só axente, caso do subpostos de 
Peso, ou doutros postos como Moncáo. O posto de Valenca, un dos 
máis importantes, estaba gamecido con catro axentes. Pero as cons- 
tantes alusións á falta de persoal e as permanentes recomendacións 
ós axentes para que esperen no anterior posto á chegada do seu 
sustituto permiten supoñer que o número medio de axentes desta- 
cados para cada posto foi sempre bastante baixo, non excedendo en 
ningún caso de tres o catro axentes. 

Ás carencias de persoal sumábanselles as limitacións técnicas e 
loxísticas: escaseaban vehículos motorizados, e as comunicacións 
entre os postos, e destes coa sede, eran lentas e irregulares. Moitos 
dos postos non contaban con algo tan indispensable como un telé- 
fono, excepción feita de Lisboa e Porto, provocando que a área de 
instalación da PVDE estivera ó descuberto. Esta situación explica 
que resultase necesaria a intervención doutras forzas policiais, a 
colaboración das autoridades administrativas e do concello ou da 
propia Legión Portuguesa. Ademais, a policía política desenvolveu 
desde sempre unha rede informal amplia de informadores 18 . 

Esta desigual e irregular situación da PVDE converteuse 
nunha posibilidade de salvación que utilizaron os republicanos 
fuxidos e os prófugos para evitar o control na fronteira, tanto das 
policías portuguesas como das autoridades golpistas. Se ben foron 
moitas as persoas que se esconderon en territorio portugués e 
moitas delas foron entregadas os primeiros días pola PVDE á 
Policía Internacional Española, ocasionando un efecto disuasor 
daqueles que pretendían salvarse da represión levantada en terri- 
torio español desde os primeiros días de agosto do 36, tamén é 
certo que o desigual control fronteirizo permitiu as saídas clandes- 
tinas por diversos ocos, empuxados a meirande parte dos fuxidos 
pola desesperación, o cansancio e a barbarie. 

Fuxidos sen sona 

A dinámica represiva que se espallou por toda Galicia unha 
vez extendida a sublevación militar chegou tamén ó país veciño. 

As normas das autoridades españolas enviadas aos postos da 
PVDE e da Alfándega recordaban que: 

"afin de evitar que lasjuerzas encargadas del servicio defronteras 
sean distraidas de su cometido, por individuos que simulan huidas, para 
entretenerlas en su persecución, protegiendo así la realización de algún 
hecho por otros elementos, se recordará por los Delegados de Frontera a los 
Jefes de los diferentes destacamentos que cuando la Frontera sea pasada por 
alguna persona, si emprendiese la huida se le dará la voz de “Alto” , efec- 
tuando si insistiese en no obedecer tal voz, algún disparo para que sirva de 
aviso y si hecho al aire, continuasen la persona o personas sin detenerse, 
haránfuego sobre ellas. Se procurará dar publicidad a cuanto antecede, 
sobre todo en los pueblos fronterizos y se pondrá a ser posible en conoci- 
miento de las Autoridades Portuguesas de la Frontera para que sirva de 
advertencia y llegue a conocimiento de los súbditos de la vecina nación" 19 . 

A garda fiscal portuguesa estableceu o control dos postos de 
sección fronteirizos para informar e neutralizar a "calquer fuxido 
da Revolución espanhola" 20 . As ordes pretendían deter os fuxidos, 
desarmalos, e poñelos en poder da PVDE, que se encargaría do seu 
confinamento. De feito, a PVDE, de acordo co Ministerio de 
Negocios Estrangeiros portugués, cursou circulares dirixidas ó 
gobernador civil de Viana do Castelo para que se sometera a un 
estricto control ós españois legalmente documentados antes de 
xullo de 1936, a través da regularización dos seus visados, e que 
puxera en coñecemento da policía os españois que entrasen en 
Portugal despois desa data e que estivesen afectados pola lei 
militar. Ademais, as circulares sinalaban que non se concedese resi- 
dencia ós españois indocumentados declarados refuxiados polí- 
ticos, informando o máis rapidamente posible da súa identidade, 
data e lugar de entrada en Portugal 21 . En última instancia, eran os 
administradores dos concellos portugueses e os regedores das 
freguesías os encargados do cumprimento desta normativa 22 , 
evitando que os españois conseguiran estatuto de refuxiado e obri- 
gándoos a unha continua situación de clandestinidade 23 . 

Ó ser dehdos en chan portugués e carecer de documentación, 
os refuxiados españois eran expulsados do país e entregados á 
policía española que optaba por encarcelalos, eliminalos ou 
envialos ó frente de guerra. Xunto os indocumentados, moitos 
españois atravesaron a fronteira con documentación, pero a 
maioría fíxoo con nomes falsos 24 . 

Aínda que nos boletíns da PVDE se recollen as entregas de 
españois por parte das autoridades portuguesas, moitas entregas 
non se rexistraron porque se realizaron de xeito oficioso 25 . As 

primeiras entregas por parte da policía portuguesa producíronse 
rapidamente. O 25 de xullo de 1936, o comandante do posto de 
Castro Laboreiro entrega, xa no posto da PVDE de San Gregorio, a 
cinco refuxiados españois. A policía portuguesa utilizou a táctica 
de conceder rápidas autorizacións de permanencia no país a 
algúns refuxiados coa exclusiva intención de controlar as súas rela- 
cións e conviccións políticas, para, unha vez confirmada a súa mili- 
tancia antifranquista, finalmente capturalos. Sen embargo, moitos 
refuxiados xamais serían apresados, pois lograron embarcar nos 
portos portugueses camiño de América ou Europa 26 , ou mesmo 
chegaron a instalarse en territorio portugués con carácter estable. 

Irene Rodríguez García 27 , coñecida como A Pasionaria de 
Ferreiros, no concello de Entrimo, presa no cárcere de Bande máis 
de catorce meses, lembra que a represión foi terrible, porque na súa 
aldea había moita xente de esquerdas. O feito de que o seu irmán 
José desertase e fuxira a Portugal contribuiu o seu encarceramento, 
por ser o familiar "máis caracterizado", segundo as disposicións 
establecidas polos militares golpistas. O alcalde republicano de 
Entrimo, Ubaldo González González, viuse na obriga de escapar á 
aldea portuguesa do Ribeiro, o mesmo que o seu irmán Ricardo, 
dependente de comercio en Bande, se ben este chegou a ser detido 
durante os primeiros días do alzamento. Posto en liberdade, un 
falanxista de Valoiro ofreceuse a levalo a Entrimo, posiblemente 
para acabar coa súa vida durante o camiño, aínda que aquel, 
avisado, eludiu a proposición. A policía portuguesa solicitou infor- 
mación sobre a actuación política dos dous irmáns, coñecidos por 
"Os Cabriteiros", ás autoridades do concello de Entrimo 28 , xa que 
sabían que se introduciran clandestinamente en Portugal coa inten- 
ción de chegar a Lisboa e saír posteriormente a Francia. 

Algúns dos fuxidos do concello de Entrimo e dos concellos 
limítrofes foron asesinados preto da Pena de Anamán 29 , un morro 
de pedra cargado de lendas e historia que xa utilizaran como 
tobeira ó principio do século XIX unha cuadrilla de bandoleiros 
capitaneada por Tomás das Congostras. Tras pasar a aldea monta- 
ñosa de Queguas está A Chan, unha chaira por riba dos mil metros 
de altitude transitada daquela por pastores galegos e portugueses. 
Nese enclave atópase un dolmen coñecido como a "Casa da 
Moura". Tanto na Chan como na Casa da Moura os falanxistas 
mantiveron postos de control para evitar o paso de españois ás 
brandas portuguesas. 

A mobilidade era fundamental para que os refuxios resultasen 
seguros, pero os refuxiados mantiñan lugares de referencia onde 
regresar se se alixeiraba a presión policial. No lugarfixo de Ribeiro 
de Cima concentráronse boa parte dos fuxidos do concello ourensán 

de Entrimo. Alí foron a parar, como xa dixemos, o exalcalde Ubaldo 
González González e o seu irmán, Ricardo, quen fora xuíz muni- 
cipal, xa que o comercio e a fonda que rexentaron procuroulles 
unha extensa rede de coñecidos no país veciño -moitos dos cales 
lles debían cartos, dado o réxime de fiado que tiñan establecido- 
especialmente na capital da freguesía, Castro Laboreiro, pero 
tamén nas inverneiras (Ameijoeira, Cainheiras,), nalgúns lugares 
fixos (Ribeiro de Cima e de Baixo, Portelinha) ou nas brandas (Seara, 
Portos) veciñas. Aproveitando a migración anual dos habitantes 
das brandas e inverneiras, os fuxidos favorecéronse dos lugares que 
quedaban abandonados tras esa marcha. Outros preferiron como 
refuxio as illadas aldeas galegas do mesmo concello de Entrimo, 
como José González, concelleiro na última corporación republi- 
cana, que se agachou en varios lugares da aldea de Queguas. 

A raia, a fronteira galego-portuguesa, terminou por desapa- 
recer baixo da vixilancia exercida polas diversas policías. Nese 
territorio operaron desde o principio da guerra grupos de fuxidos e 
contrabandistas, axudados polos habitantes das brandas e inver- 
neiras, que estableceron unha rede de axuda humanitaria, pero 
tamén económica, cos refuxiados, ós que lles recibían correspon- 
dencia, protexíannos do acoso policial ou, como tamén ocurriu, 
denunciábanos, colaborando así coa represión das forzas policiais. 

Os refuxiados españois, conscientes de que a súa permanencia 
podía alongarse máis do esperable, optaron en territorio portugués 
por cinco formas de vida: 

► A vida campesiña, misturándose coa poboación local para a 
que realizaban traballos agrícolas ou gandeiros 

► O contrabando 

► Agacharse no monte cerca dos núcleos de poboación, trasla- 
dándose continuamente e compaxinando algúns dos dous 
modos de vida anteriores 

► Agacharse mesturados coa poboación local, sobrevivindo 
gracias ós cartos propios 

► Participar da rede de confidentes ou informadores das dife- 
rentes policías portuguesas 

No primeiro semestre de guerra civil, o número de refuxiados 
españois na freguesía de Castro Laboreiro, se ben de xeito non 
estable, acadou, según testemuñas orais, unha cifra entre catro- 
centas ou oitocentas persoas, cifra que debeu convertirse nunha 
preocupación, especiaimente para os falanxistas da zona que coñe- 
cían á perfección o territorio e mantiñan vínculos de intimidade 
con moitas das familias dos refuxiados, preocupación que final- 

mente acabarían asumindo as forzas represivas portuguesas, moi 
especialmente a PVDE. 

Axiña comenzarían as batidas polas serras, polas brandas e 
polas invemeiras, na procura dos refuxiados. Os comandantes dos 
postos, especialmente o de Castro Laboreiro, reciben periodica- 
mente ordes de manter unha rigorosa e persistente vixilancia. 
Algúns días despois amplíanse as ordes, que sinalan que se faga 
unha limpeza completa de tódolos estranxeiros indocumentados, 
malia que o número de fuxidos vai medrando ós poucos. 

A PVDE sabe da presencia en Castro Laboreiro de varios refu- 
xiados na inverneira de Cainheiras, no lugar fixo de Portelinhas, 
etc. Os falanxistas españois introducíronse en territorio portugués 
con asiduidade desde as primeiras datas da sublevación, mesmo 
obrigando a intervención da Comandancia Militar de Ourense que 
se viu na necesidade de castigar preventivamente a eses elementos 
incontrolados 30 . 

Son moitas as notificacións das policías portuguesas sobre a 
presencia de "refuxiados comunistas espanhois" entre a fronteira 
de Ameijoeira e Castro Laboreiro: o grupo formado por Manolo O 
do Dente de Ouro 31 e o expolicía da Generalitat de Cataluña Ramón 
Yañez Pereira O Médico 32 , que se movían por toda a freguesía de 
Castro Laboreiro, xunto coa amante deste último, Rosa Alves A 
Africana, veciña de Ribeiro de Abaixo, e nai de catro contraban- 
distas; fuxidos perseguidos insistentemente pola policía portu- 
guesa e considerados peligrosos como o comunista de Bande 
Lelisindo Lopez Pazos 33 e José Alemany; outros fuxidos menos 
significados como José de Sousa, "O Gaiteiro", natural de Pereira 
(Entrimo), etc. Naquela extensa área que vai desde Alcobaca ata 
Ribeiro de Baixo estableceuse unha persistente vixilancia, que, sen 
embargo, resultaba demasiado ampla e difícil de controlar polos 
obstáculos naturais e a facilidade de refuxios, a meirande deles 
furnas ou grutas, que topaban os fuxidos na serra cando eran 
perseguidos. 

Desde os postos de Portelinha e Castro Laboreiro tratouse de 
localizar e capturar ó refuxiado Pepe Trabazos, protexido por unha 
cidadá portuguesa residente na branda de Queimadelo, quen coa 
chegada do inverno trasládase a inverneira no val de Pereira, 
mentres o seu protexido mantense arriba na branda. A policía 
portuguesa sigue organizando batidas, algúns dos refuxiados 
preocupan máis ca outros. Ás veces son grupos de sete ou oito poli- 
cías. Os primeiros días de decembro de 1936 o tenente de infantería 
Pernando José Lopes destina un grupo de homes ós postos da serra 
e a Ribeiro de Abaixo para averiguar sobre a "capitana dos refu- 
xiados españois" daquela poboación, a devandita Rosa Alves. Nos 

dous Ribeiros, de Cima e de Baixo, lugares fixos, lévase tempo 
notando a presión policial. A PVDE captura a Rosa Alves A Africana 
o 26 de outubro de 1937, moi popular no val de Pereira e con familia 
na aldea arraiana galega de Olelas, fronte do lugarfixo da Várzea. A 
comunicación secular entre os dous Ribeiros e as aldeas entrimeñas 
de Bouzadrago e Pereira tiñan fomentado a creación de roteiros 
vinculados ó contrabando, empregados polos familiares dos esca- 
pados para abastecelos de comida e roupa, evitando ser controlados 
polos carabineiros españois ou pola garda fiscal portuguesa. 

En Lamas de Mouro a policía ten constancia tamén da presencia 
de refuxiados antifranquistas. Algúns deles optan por vestir 
elegantemente porque lles permite alixeirar certa presión das 
forzas represivas, aínda que prefiren ir armados por se se ven na 
obriga de defenderse. 

Na branda de Seara, doutro lado da Pena de Anamán, hai varios 
refuxiados espanhois, entre eles Manuel Fernández González O 
Curto, acollido na casa da súa amante. Sospeitando da presión das 
forzas represivas, pemocta nunhas fragas próximas. Algúns habi- 
tantes destas serras son reincidentes en agachar refuxiados espa- 
ñois na serra, polo que se ven sometidos frecuentemente a rexistros 
nas súas vivendas. Nesa mesma branda está agachada unha 
familia enteira. Como todos, esperan documentación para inter- 
narse ó centro do país, pero resúltalles complexo porque Eudosia 
Lorenzo Diz, de vintecinco anos, quen antes do golpe militar era 
mestra en San Ginés no concello limítrofe de Lobeira, ten im fillo. 
Para non levantar sospeitas viste o traxe típico de castrexa. 
Ademais, móvese cos seus pais: Agustín Lorenzo, un home de 
cincuenta anos, que sofre as inclemencias dunha hernia, e Basilisa 
Diz, cinco anos máis nova e que ten un sinal característico na 
faciana. Outras testemuñas, conseguidas pola policía tras inte- 
rrogar os veciños, sitúaos na inverneira de Entalada ou na branda de 
Rodeiro; outras din que están nos lugaresfixos dos Ribeiro, quizais 
na inverneira de Alagoa ou nas brandas dos Portos. En realidade, ó 
integrarse coa poboación local acompáñanos nas súas migracións 
anuais, e as veces, ante a abafante presión policial e dos confi- 
dentes, saltan a algunha aldea galega, como Cabanelas, onde 
tamén consiguen acocho. 

No labor de control da fronteira, a Garda Fiscal de Melgaco e 
Ponte da Barca encárganse de reforzar os postos da Peneda e 
Ameijoeira para evitar que os refuxiados na serra da Peneda 
cmzen a fronteira ou escapen para o sur. Saben que se esconden en 
cavernas e o aumento no mirnero obrígalles a realizar expedicións 
periódicas moitas delas pola noite para empregar o factor 
sorpresa. 

Vista a temperá interrelación entre contrabandistas e refu- 
xiados españois 34 , a policía portuguesa preocupouse da represión 
violenta dos primeiros para evitar que os segundos andivesen 
libremente polo monte e puidesen intemarse en Portugal, esixindo 
ós comandantes dos carabineiros e os seus subordinados que 
disparasen contra os individuos que intentasen atravesar a fron- 
teira 35 . Algiins refuxiados acabaron coñecendo perfectamente as 
rutas altemativas pola fronteira, ían armados sempre con carácter 
defensivo e nalgún casos cometeron actos de represalia de tipo 
económico que lles levou a misturarse coas redes de contraban- 
distas, que terminaron por percatarse do valor estratéxico dun 
continxente moi elevado para a importancia socio-económica que 
adquiriu daquela o contrabando. Esas dúas redes de tránsito pola 
fronteira obrigou, por tanto, a extrema a vixilancia da mesma 36 . 

O final da guerra 

Á colaboración fronteiriza dos dous Estados, intensificada 
cando Salazar recoñece á España de Franco na primavera de 1938, 
e revelada na práctica coa frecuente incursión de gmpos de falan- 
xistas en terras portuguesas, amparados pola indiferencia das auto- 
ridades militares portuguesas 37 , enfrontouse o elevado contixente 
de fuxidos que chegou a realizar actividades contra o réxime portu- 
gués e contra os destacamentos do bando nacional 38 , e a evidente 
pero discreta actitude do nativo portugués que procedeu a desen- 
volver unha conducta na súa maioría de colaboración e complici- 
dade militante co refuxiado, quen esperará o momento axeitado 
para marchar ó exilio, dentro dunha rede de obtención de docu- 
mentos que permitirá ós refuxiados españois nas montañas de 
Castro Laboreiro obter certificacións de nacimento en Arxentina, e 
desta maneira poder legalizarse documentalmente en Portugal 39 . 

O réxime buscou outros medios para modificar a situación 
deses refuxiados. Un bando firmado o 6 de setembro de 1938 por 
Germán Gil Yuste, xeneral de división e xefe da Oitava Rexión 
Militar indicaba que se concedía "un plazo improrrogable de 15 
días a partir de la fecha de este para cuantos individuos de los que 
tomaron parte más o menos activa en la revolución marxista, y se 
hallen todavía huidos en alguna de las zonas montañosas de la 
Región, puedan presentarse en la seguridad de que no recibirán 
daño alguno si no han cometido delito por lo que tengan que 
responder ante nuestros Tribunales de Justicia, que jamás se 
ensañan con los que han de juzgar, limitándose en su función al 
estricto cumplimiento de la Ley". Ademais, os familiares deses 
fuxidos ou calquera outra persoa que lles axudase, facilitándolles 

alimentos, roupas ou novas dos movementos das forzas encar- 
gadas da súa persecución, serían severamente sancionados 40 . Esta 
estratexia debeu ter efecto entre as filas do continxente de refu- 
xiados porque algúns preferiron entregarse pola presión que exer- 
ceron sobre os seus familiares 41 . 

Co remate da guerra as condicións para introducirse en terri- 
torio portugués endurécense. Así, para entrar en Portugal se lle 
solicita ós estranxeiros pasaporte (con selo da PVDE), título de resi- 
dencia, billete de identidade visado anualmente ou certificación de 
inscripción consular para o caso dos españois. 

En abril de 1940 aínda a Embaixada española en Lisboa mostra 
a súa preocupación sobre algiins refuxiados españois que están a 
cometer roubos a man armada e que, unha vez cometidos os 
delictos, se internan en Portugal. Nese mesmo mes refórzase tanto 
do lado portugués como do lado galego a presencia de tropas para 
vixilar e perseguir ós fuxidos españois. No concello de Entrimo 
establécese unha compañía enteira de infantería con pequenos 
destacamentos comandados por sarxentos nas pequenas poboa- 
cións da fronteira. 

Aínda en setembro de 1940 vaise organizar un operativo desde 
o posto fiscal de Castro Laboreiro para proceder á captura dos refu- 
xiados españois que, nos Ribeiros, se encontran armados, sabendo 
que é empresa moi complicada e que sería preciso unha forza de 
dezaséis homes 42 para reducir a im grupo de seis refuxiados espa- 
ñois que se encontran armados 43 . 

En realidade, ata o finais da década dos cuarenta a presencia 
de fuxidos españois nas serras ó redor de Castro Laboreiro é moi 
evidente, amparándose, como afirmaba o xefe dun destacamento 
da Garda Nacional Republicana portuguesa recrutado para acabar 
coa presencia de refuxiados na freguesía de Castro Laboreiro: 

"Uma batida completa á serra, dada a imensidade desta, esixiría 
milhares de homens e, em virtude da caréncia de estradas e caminhos 
capazes e dafalta de recursos, julgo-a impracticável. Enquanto aquela 
regiao, pela auséncia quasi completa de vias de comunicacao, estiver, como 
está, isolada do resto do País, será sempre un possível refúgio, á que dá 
imensas facilidades a natureza montanhosa do terreno, formado por 
enormes montanhas, sulcado de ravinas (barrancos) que sáo verdadeiros 
precipicios, frequentemente coberto de gigantescos penedos de caprichosos 
recortes, e, em muitos sitios, coberto de carvalheiras, giestais de tres e catro 
metros de altura, urzes, e outra vegetacáo selvagem. A populagáo vive a 
vida mais miserável que é possivel imaginar-se; as habitagoes sáo chogas 
imundas onde as pessoas vivem na máis repugnante promiscuidade com os 
animais. As culturas, de centeio e a batata, unicas que ali sefazem, náo 

chegam para o consumo dos habitantes, e desenvolvem-se lentamente e 
com dificuldade. Até há pouco tempo, os homens emigravam em grande 
quantidade para España e Franga, e, com o produto do seu trabalho nesses 
países, sustentavam as suas familias; mas, desde que comegou a guerra de 
Espanha, essa emigragáo acabou, o que veio agravar extraordináriamente a 
situagáo daquela gente. Pelo atrazo em que a populagáo se encontra, pode 
afirmar-se quefazer unma viagem a Castro Laboreiro corresponde a recuar 
alguns séculos no tempo. Afirma o abade dafreguesía que quasi todos os seus 
habitantes sáo comunistas, porque náo frequentam a igreja. O que éles sáo, 
con certeza, é miseráveis e analfabetos; mas a irrelixiosidade daquela gentejá 
era unfacto quando ainda se náofalava em comunistas. O auxilio que os 
habitantes tenham prestado aos refugiados explica-se talvez melhor pelofacto 
de, dado o isolamento em que afreguesía está do resto do País e até do 
concelho, as súas relagoes normais seremfeitas desde longa data com os 
espanhois. ' ,44 


Agradezo as suxerencias realizadas a este traballo polo profesor e compañeiro 
Xosé Ramón Quintana Garrido. 


Notas 

'No concello de Arcos de Valdevez, Gavieira conta con oito brandas (Sto António, 
Aveleira, Bouga de Homens, S. Bento do Cando, Bosgalinhos, Junqueira, Gorbelas, 
Rougas) e Soajo con tres (Borden^a, Assureira y Murgo). 

2 Son brandas Rodeiro, Antoes, Outeiro, A-do Freire, Queimadelo, Falagueiras, 
Portela, Formarigo, Teso, Campelo Curral de Gongalo, Portos de Baixo, Portos de 
Cima, Eiras, Padrosouro e Seara. 

3 Ribeiro de Cima, Ribeiro de Abaixo, Portelinha, Vido, Várzea, Coriscadas, Covelo 
e Picotim. 

4 Varziela, Cainheiras, Bico, Curveira, Laceiras, Ramisqueira, Joáo Alvo, Barreiro, 
Ponte do Barreiro, Podre, Assureira, Bago de Cima, Bago de Baixo, Alagoa, Doma, 
Entalada, Pontes, Ameijoeira, Mareco. 

5 Soto (1983): 37. 

6 Grandío (2002): 1002. 

7 Brito Freire (1998): 177-180. 

8 agcvc, Serie Correspondéncia Confidencial Expedida do Servigo de Gabinete do 
Governador Civil de Viana do Castelo, Col. Copias (Oficios expedidos), 1.23.6.7.1., 1934- 
1937. Oficio urgente n° 9 enviado ao Ex.Sr. Comandante da Policia da Seguran^a 
Publica, 21-2-1936. 

9 Concretamente en S. Pedro de Torre, Vila Meá, Campos, Cerdal e Aráo. 

w agcvc, Correspondmcia Confidencial Expedida do Servigo de Gabinete do Governador 
Civil de Viana do Castelo, Col. Copias (Oficios expedidos), 1.23. 7.4-3., 20-2-1935 a 3-11- 
1937. Oficio n° 21 enviado ao Ministro do Interior, 17-4-1936. 

u Nos primeros meses de 1938 recibíronse ordes da superioridade para extremar a 
vixilancia nas diferentes áreas da Sección de Melga^o por sospeitarse que ía produ- 
cirse un movimento revolucionario en Lisboa, Porto, Badajoz e Galicia (ACMM, 
Livro de registos da Guarda Fiscal Batalhao, n°8). 

U AGCVC, 1 " Secfao, Correspondéncia Confidencial Expedida do Servifo de Gabinete do 
Govemador Civil de Viana do Castelo. Copia da circular enviada por oficio n° 557 a tódos los 
administradores do Concelho, 23-4-1937, cota en organizafao. 

13 Por exemplo, en Mongao figura un importante número de oficios coa remisión de 
documentos á pvde de Lisboa de españois que van residir nese concello portugués. 
(acmm, Administrafao do Concelho, Copiador de correspondencia expedida a diversas auto- 
ridades [1905-39]). Pola contra, a Dirección da PVDE e o Gobemo Civil de Viana do 
Castelo establecen rm acordo para o transporte en ferrocarril tanto dos indixentes 
como dos refuxiados repatriados a España. 

U AGCVC, Correspondéncia recibida por o Governador Civil de Viana do Castelo. Cota sen 
organizafño. 

15 agcvc, oficio n° 454 do Concelho de Melgafo enviado polo Governador de Viana do 
Castelo ao Ministro do lnterior, 11-7-1936. Cota sen organizafao (primitivas caixas de 
madeira). 

16 agcvc, Circular expedida polo Govenador Civil de Viana do Castelo, 14-4-1939. 

17 Existían postos en Valen^a, Vila Nova de Cerveira, Mongáo, Caminha, Peso 
(subposto), Melgago e S. Gregorio, localidades pouco alonxadas entre sí. 

18 Brito Freire, (2000): 91-114. 

19 agcvc, 1 " Secfño, Circular expedida do Governo Civil de Viana do Castelo ós Presidentes 
da Comissño Administrativa das Camaras Municipais, n° 683, 19-5-1937, cota sm organi- 
zación. 

20 acmm, Livro de registros, Guarda Fiscal Batalhño, n° 8, Ordes ós Postos da sección da 
Garda Fiscal, Depósito 1, Estante 13, Prateleira 3, Número 2. As ordes comenzan o 1-8- 
1936, pero, dado que as primeras follas están claramente estragadas, deberon 
comenzar co inicio da guerra. 

21 agcvc, 2“ Secfño, Serie Correspondéncia respeitante a estrangeiros e aos anos 1929-1942, 
cota 1.19.4.7-5. Circular do 30 de decembro de 1937 polo subdirector da PVDE. 

“agcvc, 2" Secfño, Serie Correspondéncia respeitante a estrangeiros e aos anos 1929-1942, cota 
1.19.4.7-5. Circular do 3 de xaneiro de 1938 polo gobemador civil de Viana do Castelo. 

^García Mañá, 1988: 156. 

24 Por exemplo, no acmm aparecen moitos españois documentados, cos mesmo lugares de 
residencia: Quinta do Hospital dafreguesía de Ceivñes, Hotel Internacional de Mónfño, 

Pensao Internaáonal de Mongao, etc. o cjiie proba que había nnha boa rede de enlaces en 
territorio portugués para aqueles españois que ían perfectamente documentados con "papeis 
falsos". 

^pvde Ordens de servifo, iantt. Vid. tamén García Mañá (1988: 156) e Fernández 
Alves (1981: 16). 

26 García Mañá, 1988: 156. 

27 Entrevista realizada en marzo de 2002. 

1& Arquivo do Concello de Entrimo. La Dirección General de Seguridad. División de 
Fronteras. Zona Norte de Portugal. Núm. 264. (5-9-1937). Firmada polo axente encar- 
gado en Ponte Barxas, Eduardo González, soücítase, no caso de que sexa posible, 
fotografías dos mesmos. 

29 Fai fronteira (marco 47) entre Galicia e Portugal ó norte da aldea de Queguas, no 
concello ourensán de Entrimo, no mesmo corazón da serra do Laboreiro. Varias 
testemuñas orais manifestan que naquelas serras foron asesinados varios fuxidos, 
mesmo en territorio portugués, traídos posteriormente ó territorio galego, ou aban- 
donados a súa sorte naqueles inhóspitos lugares. 

“Grandío (2002: 1002). 

31 Posiblemente Manolo González ou Femández, natural de Canle, na parroquia de 
San Ginés, carpinteiro e un chisco tatexo. Foi abatido por un garda fiscal en Castro 
Laboreiro. 

32 Foi morto pola policía española en Ansemil-Celanova en 1943. 

33 ahpo. Fondo de Responsabilidades Políticas. Expedientes. Caixa 7182. 

^Reigosa (1993: 102). 

35 accvc, 2“ Secfao, Circular expedida polo Governo Civil de Viana do Castelo, n° 1008, 20- 
8-1938. Cota sen orgariización. 

^acmm, Livro de registos da Guarda Fiscal n° 8, circular dirigida aos Comandantes dos 
Postos Fiscais da Secgao, 1-5-1938. Nesta circular se notifica que detectouse o paso 
ilegal de productos farmacéuticos. 

37 En xeral, moitos documentos demostran a presencia de maneira continuada de 
falanxistas e milicianos nos postos fronteirizos. ame, 1938, legajo 2. Cuerpo de 
Carabineros-Comandancia de Zamora-Provincia de Orense-1 “ Compañía. 3" Sección- 
Puesto de Entrimo. Relación del suministro de pan, efectuado por el Ayuntamiento de 
Entrimo a los Falangistas que prestan servicio defronteras en ese puesto, durante el presente 
mes, con expresión de los nombres de los perceptores y raciones que a cada uno les lw corres- 
pondido. (31 octubre de 1938). Brigada Comandante del Puesto: Antonio Sánchez Avilés. 
Ademais de falanxistas había milicianos no servicio de fronteiras do posto de 
Entrimo, que tamén recibían subministros do concello de Entrimo e dos veciños. 
Así, nun documento da 16 a Comandancia de Carabineros Provincial de Orense-l a 
Compañía-3 a Sección- Puesto de Illa con data de 31 de octubre de 1938, aparece o 
estado demostrativo das racións de pan gañada polo persoal de milicianos e 

soldados destacados neste posto, durante o mes de outubro de 1938. Noutro docu- 
mento do ame. 1938/legajo 3, do 28 de outubro de 1938, dirixido ó Alcalde de 
Entrimo a través do teniente xefe da 3 a sección e do comandante xefe de servicio da 
provincia pídese que se lle facilite a ración de pan, en especie o en metálico a 
tódolos falanxistas tradicionalistas afectos á Bandeira de Fronteiras. Pásase un vale 
diario ós concellos e se remitían ó Parque de Intendencia de A Coruña, que 
abonaba ós alcaldes o importe desas racións. Propónse que se entreguen xuntos os 
vales diarios. 

38 Grandío (2002: 1019). 

39 Grandío (2002: 1020). No ame hai unha información da Gardia Civil de Bande na 
que se manifesta que moitos súbditos españois teñen conseguido pasaportes de 
nacionalidade estranxeira e prégase que se deteña ós prófugos (27-4-1937). 

40 ame, 1938, legajo 3. 

41 ame, Solicitud de información económica de los familiares de los pueblos que se indican, 
padres de soldados o reclutas prófugos o desaparecidos o en Portugal internados, se les consi- 
dera desafectos al movimiento (1939). 

^acmm, Livro de registros da Guarda Fiscal Batalhdo n° 8, 12-9-1940. 

43 acmm, Livro de registros da Guarda Fiscal Batalhao n° 8, 16-9-1940. 

u iantt, Ministerio do Interior. Gabinete do Ministro. Liv.° 2. Sect PV. Fol V. N° 3. lniciado 
em 20-6-1938. Servigos de exploragdo da Serra de Peneda, com ofim de capturar emigrados 
espanhois. 

